  Туспуктэм: Удмуртиысь дышетонъя но тодосъя министерстволэн пресс-службаез Анжелика Тихонова корреспондент Удмуртиын 2022-2023 дышетскон ар азьын 55 процентсэ (671-зэ) дышетон огазеяськонъёсты эскеризы ни. Нош оглом 15-тӥ гудырикошконозь 1 сюрс 221-зэ чаклалозы: 490 нылпи садъёсты, 534 школаосты, ватсаса тодон-валан сётонъя 141 огазеяськонъёсты но ӧнеръя 46 шор ёзо дышетсконниосты. Со сярысь элькунысь дышетонъя но тодосъя министерстволэн пресс-службаез ивортӥз. « Дышетон огазеяськонъёслэсь дась луэмзэс эскеронъёс Удмуртиысь вань каръёсын но ёросъёсын ортчозы. Пусъё, туннэ нуналлы элькунын чаклазы но уже кутӥзы ни 671 огазеяськонэз – со кулэезлэсь 55 процентэз. Нош оглом 2022-2023 дышетскон арын Удмуртиын 1 сюрс 241 дышетон огазеяськонъёс ужалозы » Светлана Болотникова, Удмуртиысь дышетонъя но тодосъя министр Куашкан калэ вуэменызы, реорганизациен, тупатъян ужъёсын яке мукет мугъёсын сэрен элькунысь 20 ужъюртъёсты уз эскере. Соос пӧлын кык нылпи садъёс, 15 школаос но ватсаса тодон-валан сётонъя куинь огазеяськонъёс. Отысь пиналъёсты мукет дышетон огазеяськонъёслэн интывылазы дышетозы. Пусъём, дышетон огазеяськонъёсты чаклась ӧриысь ӧнерчиос нырысь ик тылпу кысон арбериослэсь, материально-технической инъетсылэсь ӟечлыксэс, эмъюрттэт сётыны луонлыкъёссэс, пӧраськон висъетсылэсь дась луэмзэ, охраназэс, терроризм учыръёслэсь утиськыны быгатэмзэс но мукетсэ эскеро. « Элькунысь 13 муниципал кылдытэтъёсын: Алнаш, Вотка, Глаз, Грак, Дэри, Кизнер, Кияса, Красногорск, Можга, Сарапул, Юкаменск ёросъёсын, озьы ик Глазкарын но Сарапулын – ужъюртъёсты уже кутон быдэсак йылпумъяськиз ини. Дась луэмзэс эскеронъёс юнматэм радлыкъя но огъя куронъёсъя ортчизы » Светлана Болотникова, Удмуртиысь дышетонъя но тодосъя министр Тодэ вайытом, 2022-тӥ арын Удмуртиысь куать шор ёзо ӧнер дышетсконниосын 12 мастерскойёс кылдытозы. Тегъёс: Дышетон СветланаБолотникова Дышетонъянотодосъяминистерство Удмуртия  